**OBRAZLOŽENJE**

**Prijedloga Odluke o socijalnoj skrbi**

**I. PRAVNI TEMELJ ZA DONOŠENJE ODLUKE**

Člankom 289. stavkom 7. Zakona o socijalnoj skrbi (Narodne novine 18/22, 46/22, 119/22, 71/23 i 156/23, u daljnjem tekstu: Zakon) propisano je da jedinice lokalne i područne (regionalne) samouprave odnosno Grad Zagreb mogu osigurati sredstva za ostvarivanje novčanih naknada i socijalnih usluga stanovnicima na svom području u većem opsegu nego što je utvrđeno Zakonom, na način propisan njihovim općim aktom, ako u svom proračunu imaju za to osigurana sredstva.

Ovlaštenje Gradske skupštine Grada Zagreba za donošenje Odluke o socijalnoj skrbi sadržano je u članku 41. točki 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), kojim je propisano da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Prijedlogom Odluke o socijalnoj skrbi (u daljnjem tekstu: Prijedlog odluke) utvrđuju se novčane naknade i socijalne usluge koje osigurava Grad Zagreb, te uvjeti i postupak njihova ostvarivanja.

Naime, važeću Odluku o socijalnoj skrbi (Službeni glasnik Grada Zagreba 22/22, 29/22, 8/23, 30/23, 39/23 – pročišćeni tekst, 17/24 i 21/24, u daljnjem tekstu: Odluka 22/22) potrebno je izmijeniti i dopuniti iz više razloga pa, s obzirom da je Odluka 22/22 do sada već nekoliko puta izmijenjena i dopunjena te da je tijekom 2023. već utvrđen pročišćeni tekst te Odluke, nakon čega je ponovno mijenjana i dopunjavanja, radi postizanja veće pravne sigurnosti i jasnoće, potrebno je pristupiti donošenju nove Odluke o socijalnoj skrbi.

U kontekstu izazovnih ekonomskih i društvenih okolnosti, obilježenih dugotrajnim procesima inflacije koja sustavno umanjuje životni standard socijalno najugroženijih građana Grada Zagreba, koji se uslijed ograničenih materijalnih mogućnosti i rasta životnih troškova suočavaju s povećanim rizikom od socijalne isključenosti i sve dubljeg siromaštva, uspostavljeni sustav socijalne skrbi u Gradu Zagrebu zahtijeva kontinuiranu prilagodbu, kako bi mogao adekvatno odgovoriti na postavljene izazove. Socioekonomske posljedice i gospodarska neizvjesnost uzrokovana nestabilnom međunarodnom situacijom dodatno otežavaju položaj socijalno najugroženijih građana Grada Zagreba, što naglašava potrebu za pravovremenim i ciljanom reakcijom, kako bi se, u okviru raspoloživih financijskih sredstava i u skladu s načelom socijalne pravičnosti, građanima u potrebi olakšao pristup ključnim socijalnim uslugama i novčanim naknadama koje Grad Zagreb osigurava kroz Odluku o socijalnoj skrbi, a koje nadilaze osnovni standard socijalne skrbi uspostavljen Zakonom. Pružanje dodatne podrške najranjivijim građanima u osiguravanju osnovnih životnih potreba, doprinosi smanjenju rizika od socijalne marginalizacije, jačanju osjećaja sigurnosti među građanima te poticanju društvene solidarnosti.

Time se Grad Zagreb pozicionira kao odgovorna i socijalno osjetljiva jedinica lokalne, ujedno i područne (regionalne) samouprave, spremna prilagoditi svoje programe neposrednim potrebama zajednice.

Novčane naknade koje osigurava Grad Zagreb su: novčana naknada umirovljenicima, novčana naknada za plaćanje premije dopunskoga zdravstvenog osiguranja korisnicima novčane naknade umirovljenicima, novčana naknada korisnicima doplatka za pomoć i njegu i korisnicima osobne invalidnine, novčana naknada korisnicima inkluzivnog dodatka, novčana naknada osobama kojima je priznato pravo na status roditelja njegovatelja ili status njegovatelja, novčana naknada za osobne potrebe (džeparac) korisnicima doma za starije osobe, novčana naknada korisnicima prava na nacionalnu naknadu za starije osobe, novčana naknada korisnicima prava na doplatak za djecu bez jednog roditelja, naknada za troškove stanovanja, novčana naknada hrvatskim braniteljima iz Domovinskog rata u povodu blagdana Uskrsa i Božića i naknada za troškove stanovanja korisnicima prava na novčanu naknadu za nezaposlene hrvatske branitelje iz Domovinskog rata i članove njihovih obitelji.

Socijalne usluge koje osigurava Grad Zagreb su: pomoć djeci u mliječnoj hrani, pomoć u obiteljskim paketima, ljetovanje, prehrana u pučkoj kuhinji, besplatna pretplatna karta ZET-a, smještaj, pomoć u kući, savjetovanje sa stručnom podrškom i podmirenje pogrebnih troškova.

Prijedlogom odluke posebna pažnja pridaje se adresiranju teškog položaja umirovljenika kao posebno pogođene skupine građana, čija mirovina ne pokriva osnovne troškove života. Obzirom na pad životnog standarda, povećane troškove života, starosnu dob koja nerijetko iziskuje dodatne troškove u svrhu liječenja i osiguravanja primarnih potrepština za život, kao i podmirenje drugih životnih troškova, Prijedlogom odluke predlaže se povećanje cenzusa prihoda za ostvarivanje novčane naknade umirovljenicima sa dosadašnjih 238,90 eura mjesečno, na 350,00 eura mjesečno, prema korisničkim skupinama:

- I. skupina - umirovljenici čiji su ukupni prihodi jednaki ili manji od 190,00 eura mjesečno;

- II. skupina - umirovljenici čiji ukupni prihodi iznose od 190,01 eura do 250,00 eura mjesečno;

- III. skupina - umirovljenici čiji ukupni prihodi iznose od 250,01 eura do 300,00 eura mjesečno;

- IV. skupina - umirovljenici čiji ukupni prihodi iznose od 300,01 eura do 350,00 eura mjesečno.

To podrazumijeva da će novčanu naknadu umirovljenicima ostvarivati umirovljenici koji imaju prijavljeno prebivalište u Gradu Zagrebu najmanje 5 godina neprekidno prije podnošenja zahtjeva, a čiji su ukupni prihodi jednaki ili manji od 350,00 eura mjesečno. Na ovaj način, procjena je da će se postojeći broj umirovljenika koji će moći ostvariti novčanu naknadu umirovljenicima povećati sa 3.762 na oko 10.000 korisnika.

Dodatno, kako bi se olakšala mobilnost osobama s invaliditetom u svrhu uključivanja u svakodnevni život zajednice, Prijedlogom odluke se proširuje obuhvat osoba s invaliditetom koje mogu ostvariti besplatan pristup javnom prijevozu Grada Zagreba na način da besplatnu pretplatnu kartu ZET-a, ako ju ne ostvaruju po drugoj osnovi, mogu ostvariti i osobe s invaliditetom mlađe od 65 godina koje nisu u radnom odnosu, a imaju utvrđen drugi, treći ili četvrti stupanj težine invaliditeta - oštećenja funkcionalnih sposobnosti prema propisima o vještačenju i metodologijama vještačenja ili najmanje 40 % oštećenja organizma ili tjelesnog oštećenja. Do sada je uvjet bio najmanje III. stupanj težine invaliditeta - oštećenja funkcionalnih sposobnosti prema propisima o vještačenju i metodologijama vještačenja ili najmanje 70 % oštećenja organizma / tjelesnog oštećenja.

Također, prateći pokazatelje stope dječjeg siromaštva koja je u Republici Hrvatskoj u 2023. godini bila 16,1%, nalazimo se na osmom mjestu u Europskoj uniji po najvišim stopama rizika od dječjeg siromaštva i socijalne isključenosti. Obzirom na to te na dugoročnu inflaciju, uočena je potreba za rasterećivanjem obiteljskog mjesečnog dohotka na način da se djeci omogući pravo na besplatan javni prijevoz i to do 18. godine života, što je dječja dob sukladno Konvenciji Ujedinjenih naroda o pravima djeteta. Besplatna godišnja pretplatna karta ZET-a svoj djeci s prebivalištem u Gradu Zagrebu olakšat će pristup javnom prijevozu i učiniti ga dostupnijim te istovremeno preusmjeriti dio prihoda obitelji na zadovoljavanje drugih dječjih potreba.

Osim navedenog, prateći stope rizika od siromaštva u kategoriji kućanstva s uzdržavanom djecom na nacionalnoj razini, izdvaja se najviša stopa upravo u kućanstvima koja čine jedan roditelj s uzdržavanom djecom, a za koje je stopa rizika od siromaštva iznosila 24,4% u 2023. godini te relativno niskim iznosima doplatka za djecu koji se za ovu kategoriju djece kreću od 35,54 do 71,07 eura mjesečno. Slijedom toga, Prijedlogom odluke normira se novčana naknada korisnicima prava na doplatak za djecu bez jednog roditelja, radi povećanja njihove dobrobiti u posebno ranjivim obiteljima.

Prijedlogom odluke se povećava i cenzus za ostvarivanje pomoći u prigodnim dječjim paketima povodom blagdana Uskrsa i Svetog Nikole za djecu hrvatskih branitelja iz Domovinskog rata. Tu pomoć moći će ostvariti djeca hrvatskih branitelja iz Domovinskog rata koja žive u kućanstvu čiji mjesečni prihodi po članu kućanstva u prethodnoj kalendarskoj godini ne prelaze iznos od 70 % proračunske osnovice u Republici Hrvatskoj, dok je do sada taj cenzus bio 60 % proračunske osnovice. Osim toga, Prijedlogom odluke se jasnije definiraju pojmovi prihodovnog cenzusa za ostvarivanje ljetovanja djece branitelja, odnosno da mjesečni prihodi po članu kućanstva u kojem žive u prethodnoj kalendarskoj godini ne prelaze iznos od 70% proračunske osnovice u Republici Hrvatskoj.

Prijedlogom odluke se omogućuje socijalno ugroženim odraslim osobama kojima je zbog krizne situacije ugrožen život, zdravlje ili dobrobit, ostvarivanje usluge smještaja u stambenim prostorima na korištenju ili u vlasništvu Grada Zagreba, prihvatilištu ili prenoćištu.

Također, imajući u vidu da uslijed životnih okolnosti, neizvjesnosti smještaja i osiguravanja osnovnih životnih potreba, beskućnici često nemaju mogućnost održavati osobnu higijenu, Prijedlogom odluke im se omogućuje korištenje javnog kupališta.

Ovim Prijedlogom odluke izvršeno je i terminološko usklađivanje sa Zakonom.

**III. SREDSTVA POTREBNA ZA PROVOĐENJE ODLUKE**

Za provođenje predložene Odluke o socijalnoj skrbi sredstva će se osigurati izmjenama i dopunama Proračuna Grada Zagreba za 2025. i projekcijama za 2026. i 2027. godinu.

**IV. OBRAZLOŽENJE ODREDABA PRIJEDLOGA ODLUKE**

**Članak 1.** propisuje da se ovom odlukom utvrđuju novčane naknade i socijalne usluge Grada Zagreba koje, osim prava što ih osigurava Republika Hrvatska na osnovi Zakona o socijalnoj skrbi (u daljnjem tekstu: Zakon), osigurava Grad Zagreb, te uvjeti i postupak njihova ostvarivanja.

**Članak 2.** propisuje da se izrazi koji se koriste u ovoj odluci, a imaju rodno značenje, odnose se jednako na muški i ženski rod.

**Članak 3.** propisuje uvjete državljanstva, prebivališta i boravka za ostvarivanje novčanih naknada i socijalnih usluga utvrđenih ovom odlukom.

**Članak 4.** taksativno propisuje koje novčane naknade i socijalne usluge osigurava Grad Zagreb.

**Članak 5.** propisuje način i vremenski okvir utvrđivanja visine novčanih naknada i socijalnih usluga iz članka 4. točke 1. alineja 1., 2., 3., 4., 5., 6., 7., 8., 10. i 11. te točke 2. alineja 1., 2., 3., 4., 6., 7. i 8. ove odluke. Utvrđuje se mogućnost isplate novčanog iznosa u povodu blagdana Uskrsa (uskrsnica) i Božića (božićnica) korisnicima novčane naknade iz članka 4. točke 1. alineja 1., 3., 4., 5., 6., 7. i 8. ove odluke. Utvrđuje se tko može jedanput godišnje ostvariti pomoć u obliku energetskog paketa te tko može ostvariti pomoć u prigodnim dječjim paketima povodom blagdana Uskrsa i Svetog Nikole. Utvrđuje se i da iznos priznatih novčanih naknada iz članka 4. točke 1. alineja 1., 2., 3., 4., 5., 6., 7., 8., 10. i 11., svake godine usklađuje se bez donošenja novog rješenja, odlukom gradonačelnika Grada Zagreba.

**Članak 6.** utvrđuje da se novčane naknade i socijalne usluge utvrđene ovom odlukom ne mogu prenositi na drugu osobu niti nasljeđivati. Tim člankom propisana je i mogućnost istodobnog ostvarivanja određenih novčanih naknada i usluga, ako njihovo ostvarivanje ne proturječi svrsi za koju je namijenjeno, osim ako ovom odlukom nije drugačije određeno.

**Članak 7.** propisuje koji umirovljenici mogu ostvariti novčanu naknadu umirovljenicima.

**Članak 8.** određuje, ovisno o visini prihoda četiri skupine umirovljenika koji kumulativno ispunjavaju uvjete propisane člankom 7. odluke, te propisuje tko od umirovljenika, iako ispunjava uvjete iz članka 7. prijedloga Odluke ne može ostvariti tu novčanu naknadu, uvjete za prestanak te naknade, kao i mogućnost da ako obiteljsku mirovinu koristi više osoba, novčanu naknadu umirovljenicima može, po ispunjenju uvjeta ostvariti svaki korisnik obiteljske mirovine.

**Članak 9.** propisuje način isplate novčane naknade umirovljenicima, te pod kojim uvjetima ne prestaje korisniku isplata novčane naknade umirovljenicima.

**Članak 10.** propisuje da korisniku čiji ukupni prihod prelazi iznos propisan ovom odlukom prestaje novčana naknada umirovljenicima.

**Članak 11.** propisuje tko može ostvariti novčanu naknadu za plaćanje premije dopunskog zdravstvenog osiguranja.

**Članak 12.** propisuje tko može ostvariti na novčanu naknadu korisnicima doplatka za pomoć i njegu i korisnicima osobne invalidnine, te da se osobama do navršene 18. godine života odnosno do završetka redovnog školovanja, a najduže do 26. godine života, priznaje predmetna novčana naknada u većem iznosu koju za svaku godinu utvrđuje gradonačelnik Grada Zagreba.

**Članak 13.** određuje da se korisnici novčane naknade korisnicima doplatka za pomoć i njegu i korisnicima osobne invalidnine svrstavaju u dvije skupine.

**Članak 14.** propisuje obustavu isplate novčane naknade korisnicima doplatka za pomoć i njegu i korisnicima osobne invalidnine temeljem rješenja o mirovanju predmetnog prava, te nastavak isplate predmetne novčane naknade temeljem rješenja o prestanku mirovanja te novčane naknade.

**Članak 15.** propisuje tko može ostvariti novčanu naknadu korisnicima inkluzivnog dodatka, te da se osobama do navršene 18. godine života, odnosno do završetka redovnog školovanja, a najduže do navršene 26. godine života, priznaje novčana naknada korisnicima inkluzivnog dodatka u većem iznosu koju za svaku godinu utvrđuje gradonačelnik Grada Zagreba.

**Članak 16.** propisuje obustavu isplate novčane naknade korisnicima inkluzivnog dodatka temeljem rješenja o mirovanju te naknade, te nastavak isplate te naknade temeljem rješenja o prestanku mirovanja.

**Članak 17.** propisuje tko i pod kojim uvjetima može ostvariti novčanu naknadu osobama kojima je priznato pravo na status roditelja njegovatelja ili status njegovatelja te mogućnost i uvjete ostvarivanja te naknade više osoba u istom kućanstvu. Tim člankom je propisana i iznimka da, kada u kućanstvu žive samo roditelj i djeca (jednoroditeljska obitelj), a roditelj ima status roditelja njegovatelja i ostvaruje pravo na mjesečno uzdržavanje djece u skladu sa zakonima kojima se uređuju obiteljski odnosi i uzdržavanje, predmetnu novčanu naknadu roditelj njegovatelj može ostvariti bez obzira na visinu iznosa koji mjesečno prima za uzdržavanje djece i bez obzira na visinu obiteljske mirovine koju dijete ostvaruje.

**Članak 18.** propisuje tko može ostvariti novčanu naknadu za osobne potrebe (džeparac) te tko tu naknadu ne može ostvariti.

**Članak 19.** propisuje tko može ostvariti novčanu naknadu korisnicima prava na nacionalnu naknadu za starije osobe.

**Članak 20.** propisuje tko može ostvariti novčanu naknadu korisnicima prava na doplatak za djecu bez jednog roditelja.

**Članak 21.** propisuje visinu priznavanja prava na naknadu za troškove stanovanja, te što troškovi stanovanja u smislu ove odluke obuhvaćaju.

**Članak 22.** propisuje način plaćanja naknade za troškove stanovanja.

**Članak 23.** propisuje od kada se priznaje pravo na naknadu za troškove stanovanja.

**Članak 24.** propisuje tko može ostvariti novčanu naknadu hrvatskim braniteljima iz Domovinskog rata u povodu blagdana Uskrsa (uskrsnica) i Božića (božićnica). Tim člankom propisan je i način podnošenja zahtjeva za ostvarivanje te naknade te nadležnost gradskog upravnog tijela nadležnog za branitelje.

**Članak 25.** propisuje tko može ostvariti naknadu za troškove stanovanja korisnicima prava na novčanu naknadu za nezaposlene hrvatske branitelje iz Domovinskog rata i članove njihovih obitelji.

**Članak 26.** propisuje što obuhvaćaju troškovi stanovanja iz članka 25. ove odluke.

**Članak 27.** propisuje način ostvarivanja naknade za troškove stanovanja iz članka 25. ove odluke.

**Članak 28.** propisuje tko može ostvariti pomoć djeci u mliječnoj hrani.

**Članak 29.** propisuje tko može ostvariti pomoć u obiteljskim paketima te što sadrži obiteljski paket.

**Članak 30.** propisuje način ostvarivanja pomoći u obiteljskim paketima.

**Članak 31.** propisuje od kada korisnicima pripada pomoć u obiteljskim paketima, te prestanak pomoći u obiteljskim paketima i kada se nakon prestanka može ponovno ostvariti pomoć u obiteljskim paketima.

**Članak 32.** propisuje tko može ostvariti ljetovanje.

**Članak 33.** propisuje tko može ostvariti prehranu u pučkoj kuhinji, što sadrži organizacija prehrane u pučkoj kuhinji te tko ne može ostvariti prehranu u pučkoj kuhinji, kao i tko može iznimno ostvariti prehranu u pučkoj kuhinji.

**Članak 34.** propisuje na temelju kojih dokaza i koga se mjesečno utvrđuje kao korisnika prehrane u pučkoj kuhinji.

**Članak 35.** propisuje iz kojih razloga korisnicima prestaje prehrana u pučkoj kuhinji, kada se nakon prestanka prehrane u pučkoj kuhinji može ponovno ostvariti prehrana u pučkoj kuhinji, te da korisnici prehrane u pučkoj kuhinji ne mogu istodobno biti korisnici pomoći u obiteljskim paketima.

**Članak 36.** propisuje tko može ostvariti besplatnu godišnju pretplatnu kartu ZET-a, tko može besplatno koristiti prijevoz te načine ostvarivanja besplatne godišnje pretplatne karte ZET-a

**Članak 37.** propisuje tko može ostvariti besplatnu mjesečnu pretplatnu kartu ZET-a te način ostvarivanja.

**Članak 38.** propisuje tko može ostvariti uslugu smještaja.

**Članak 39.** propisuje da socijalno ugrožene odrasle osobe kojima je zbog krizne situacije ugrožen život, zdravlje ili dobrobit, mogu ostvariti uslugu smještaja u stambenim prostorima na korištenju ili u vlasništvu Grada Zagreba, prihvatilištu ili prenoćištu. Tim člankom je propisano da obitelji s maloljetnom djecom kojima je zbog krizne situacije ugrožen život, zdravlje ili dobrobit, a koje nisu u mogućnosti same osigurati odgovarajući smještaj, mogu ostvariti uslugu smještaja u stambenim prostorima na korištenju ili u vlasništvu Grada Zagreba, osim u prihvatilištu ili prenoćištu.

**Članak 40.** propisuje mogućnost da, radi zadovoljavanja osnovnih životnih potreba održavanja osobne higijene, beskućnik može ostvariti kupon za kupanje u javnom kupalištu te propisuje da kupon iz stavka 1. ovoga članka izdaje Ured, sukladno iskazanoj potrebi za beskućnika.

**Članak 41.** propisuje trajanje usluge smještaja.

**Članak 42.** propisuje tko može ostvariti pomoć u kući, te od kada se priznaje pomoć u kući.

**Članak 43.** propisuje što sve pomoć u kući može obuhvatiti, te da pomoć u kući obuhvaća dostavu jednog gotovog obroka u kuću dnevno te najviše do 8 sati ostalih usluga pomoći u kući mjesečno, a što se utvrđuje rješenjem o priznavanju pomoći u kući.

**Članak 44.** propisuje kome se pruža savjetovanje sa stručnom podrškom i što ta usluga sadrži.

**Članak 45.** propisuje uvjete za osiguravanje podmirenja pogrebnih troškova iz proračuna Grada Zagreba.

**Članak 46.** propisuje tko može obavijestiti Ured o potrebi podmirenja pogrebnih troškova.

**Članak 47.** propisuje što uključuju i što ne uključuju pogrebni troškovi u smislu ove odluke.

**Članak 48.** propisuje na koji se način podmiruju pogrebni troškovi u smislu ove odluke, te da će Grad Zagreb za preminulu osobu koja je imala prihod ili imovinu zatražiti povrat pogrebnih troškova od nasljednika te osobe.

**Članak 49.** propisuje način pokretanja postupka za ostvarivanje novčanih naknada i socijalnih usluga propisanih ovom odlukom.

**Članak 50.** propisuje mogućnost odricanja novčanih naknada i socijalnih usluga propisanih ovom odlukom.

**Članak 51.** propisuje vrijeme od kada korisnicima pripadaju priznate novčane naknade i socijalne usluge propisane ovom odlukom.

**Članak 52.** popisuje obvezu korisnika Uredu prijaviti svaku promjenu činjenica koje utječu na ostvarivanje novčanih naknada i socijalnih usluga propisanih ovom odlukom, u roku od 15 dana od dana nastanka promjene. Ako su se promijenile okolnosti o kojima ovisi ostvarivanje pojedine novčane naknade ili socijalne usluge iz ove odluke, donijet će se novo rješenje, ako ovom odlukom nije drugačije određeno.

**Članak 53.** propisuje obvezu preispitivanja postojanja uvjeta za korištenje priznatih novčanih naknada i socijalnih usluga propisanih ovom odlukom.

**Članak 54.** propisuje izdavanje socijalne kartice korisnicima socijalnih usluga iz članka 4. točke 2. alineja 1., 2. i 4. ove odluke

**Članak 55.** propisuje u kojim slučajevima postoji obveza vraćanja neosnovano primljenih iznosa koje je korisnik stekao na temelju ove odluke.

**Članak 56.** propisuje da korisnicima inkluzivnog dodatka, kojima je rješenjem nadležnog tijela o priznavanju prava na inkluzivni dodatak prestalo pravo na doplatak za pomoć i njegu ili pravo na osobnu invalidninu i kojima je do 1. kolovoza 2024., zbog prestanka prava na doplatak za pomoć i njegu ili prava na osobnu invalidninu rješenjem Ureda prestalo pravo na novčanu naknadu korisnicima doplatka za pomoć i njegu i korisnicima osobne invalidnine, pravo na novčanu naknadu korisnicima inkluzivnog dodatka pripada od prvoga dana sljedećeg mjeseca nakon mjeseca u kojem im je prestalo pravo na novčanu naknadu korisnicima doplatka za pomoć i njegu i korisnicima osobne invalidnine.

**Članak 57.** propisuje da osobama do navršenih 18 godina života, koje ostvare besplatnu godišnju pretplatnu kartu ZET-a sukladno članku 37. stavku 1. podtočki a) ove odluke, nadoknadit će se trošak kupljene godišnje pretplatne karte od dana stupanja na snagu ove odluke do kraja razdoblja valjanosti godišnje pretplatne karte, a najkasnije do navršene 18. godine života.

**Članak 58.** propisuje da danom stupanja na snagu ove odluke prestaje važiti Odluka o socijalnoj skrbi (Službeni glasnik Grada Zagreba 22/22, 29/22, 8/23, 30/23, 39/23 – pročišćeni tekst, 17/24 i 21/24).

**Članak 59.** propisuje da postupci započeti do stupanja na snagu ove odluke dovršit će se sukladno odredbama ove odluke.

**Članak 60.** propisuje da će ova odluka biti objavljena u Službenom glasniku Grada Zagreba, a stupa na snagu 1. travnja 2025.